Et af udlændinge- og integrationsminister Inger Støjbergs (V) ofte fremhævede argumenter for, at hun trods kritik alligevel var glad for, at hun med en instruks den 10. februar 2016 gav ordre til straksadskillelse af alle unge asylpar, får nu endnu et skud for boven.

Det sker i et nyt svar fra ombudsmanden til Folketingets Udlændinge- og Integrationsudvalg, der havde spurgt Jørgen Steen Sørensen, om der i hans redegørelse om sagen var belæg for ministerens påstand om, at fire unge piger var blevet reddet fra at leve sammen med mænd, som de i virkeligheden ikke ønskede at leve sammen med.

»Vi har reddet fire piger her fra at bo sammen med en mand, de ikke ønsker at bo sammen med, og det er jeg ganske godt tilfreds med,« sagde Inger Støjberg eksempelvis på det andet samråd i sagen, der blev holdt den 1. juni 2017.

Da Information efterlyste dokumentation for ministerens påstand om de fire reddede piger, var svaret alene en henvisning til et skema i ombudsmandens redegørelse. Derudover ville ministeren ikke udtale sig.

Men som Information senere kunne påvise, så var højst én af de fire piger blevet reddet af Inger Støjbergs instruks, mens de øvrige tre var henholdsvis adskilt før instruksen, forkert registreret med hensyn til alder og ikke adskilt, før pigen selv bad om det.

Det fik udvalget til at bede om ombudsmandens vurdering.

I svaret forklarer ombudsmanden, at han ikke har forholdt sig til de nærmere omstændigheder for de fire piger, fordi det ikke havde betydning for det, han skulle undersøge.

»Jeg har således bl.a. ikke forholdt mig til, om de ville være blevet indkvarteret adskilt fra deres ægtefælle eller samlever også efter den praksis, der var gældende forud for instruksen«, skriver ombudsmanden.

Dermed gør Jørgen Steen Sørensen klart, at ministeren ikke kan henvise til ombudsmandens redegørelse som belæg for sin påstand om de fire piger. Han understreger samtidig, at han ikke med sit svar har taget stilling til, om ministerens udsagn om pigerne kan være korrekt.

»Det betyder blot,« skriver Jørgen Steen Sørensen om sin redegørelse, »at jeg ikke har forholdt mig til dette spørgsmål.«

Johanne Schmidt-Nielsen (EL) konstaterer, at Inger Støjberg nu ikke længere kan bruge ombudsmandens redegørelse som dokumentation for, at hendes instruks reddede fire piger.

»Det er da direkte pinligt, at Støjberg tager ombudsmanden til indtægt for noget, han hverken kan eller vil tages til indtægt for. Ikke mindst, fordi hun jo helt åbenlyst gør det for selv at se bedre ud i en situation, hvor hun har en skræmmende dårlig sag,« siger Johanne Schmidt-Nielsen. »Så derfor vil nu bede ministeren om at forholde sig til svaret fra Jørgen Steen Sørensen.«.

Det har ikke været muligt at få en kommentar fra udlændinge og integrationsminister Inger Støjberg (V).